
Første gang vi møter navnet Otto Ludvig Nyquist i Christiania Militære Samfunds annaler er i 1868. Da leverer han en pris avhandling om Generalstabens organisasjon: «Fyldestgjør den nugjældende plan for Generalstaben de fordringer som efter de almindelig gjældende synsmaader og efter den norske armees særegne forhold bør stilles til den?» Avhandlingen ble belønnet med en premie på 50 spesiedaler.

To år etter får Nyquist Norsk Militært Tidsskrifts sølvmedalje (+ 25 daler) for en ny avhandling: «Hvad have de sidste kriges erfaringer lært med hensyn til kompaniets taktiske og administrative betydning?»

Da Tidsskriftet ble reorganisert fra 1878 og skulle ha fast, ansvarshavende redaktør falt valget på Nyquist, den gang kaptein i Generalstaben, og da Samfundet året etter feiret sin stiftelsesdag for første gang i eget hus, 1. mars 1879, hendte det usedvanlige, at en og samme offiser fikk både Tidsskriftets gullmedalje og dets sølvmedalje for to avhandlinger. Det var atter Nyquist, som ved denne enestående utmerkelse tydelig la for dagen at han var stillingen som redaktør fullt voksen. Det vitner også om hans rike evner og store arbeidskraft.

Otto Ludvig Nyquists rulledata er i hovedtrekk: Født 1835, offiser 1856, premierløytnant 1863, aspirant i Generalstaben 1864-67, kaptein i arméen 1867, divisjonssjef 1869, kompanisjef 1874, kaptein i Generalstaben 1875, major i arméen 1881, oberstløytnant 1882 og sjef for Østerdalens bataljon, for Kristiania bataljon 1883, oberst og sjef for 1. korps av 2. brigade 1889, generalmajor og sjef for Trondhjemske infanteribrigade 1890, sjef for Generalstaben januar 1894.

Nyquist skaffet seg den best mulige militære utdannelse, også ved tjeneste i utlandet. I 1858-59 studerte han østerrikske og italienske militærforhold i Nord-Italia og søkte å få tjeneste i krigen mellom Italia og Østerrike. I 1874 var han spesielt innbudt til de store tyske høstmanøvrer i Hessen og Hannover. I 1880-81 var han militærattache i Wien. Han fikk ærefulle verv og oppdrag, ble adjutant hos Kongen i 1873, overadjutant 1889, var attachert kronprins Friedrich under opphold i Kristiania 1873, komplimenterte ham senere på Kongens vegne ved hans tronbestigeise som keiser i 1888, var attachert keiser Wilhelm i 1890 m. v.

Ved sin prisoppgave om Generalstaben fikk Nyquist en vesentlig innflytelse på dens omorganisasjon i 1872. Så vel i dagspressen som i Tidsskriftet leverte han tallrike vektige innlegg i de forskjellige aktuelle militære spørsmål. Sin stilling som redaktør beholdt han i 12 år og skjøttet den på en utmerket måte til han ble general i Trondhjem. Nyquist nærte en varm interesse for Generalstaben og for dens utvikling både i vitenskapelig og i praktisk retning. 

Til erindring om dette stiftet hans enke Generalmajor Otto Nyquists Legat, hvis renter brukes til belønning av fremragende besvarelser fra kapteiner eller løytnanter i Generalstaben av selvvalgte eller stilte oppgaver, og fortrinnlige besvarelser kan belønnes også med en gullmedalje. 

General Nyquist fikk dessverre ikke lenge virke i sin siste stilling som Generalstabens sjef. Han døde på sin gård, Teigen i Asker allerede 25. august 1894, 59 år gammel. 

Arnold Rørholt.

